**RELACION**

**PËR**

**PROJEKTLIGJIN**

**“PËR DISA SHTESA DHE NDRYSHIME NË LIGJIN**

**NR. 8328, DATË 16.4.1998 “PËR TË DREJTAT DHE TRAJTIMIN E TË DËNUARVE ME BURGIM DHE TË PARABURGOSURVE”, I NDRYSHUAR”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Reformimi i sistemit të burgjeve është një nga prioritetet kyçe të Ministrisë së Drejtësisë në drejtim të konsolidimit të shtetit të së drejtës dhe garantimit të drejtave të njeriut. Me Urdhër të ministrit të Drejtësisë, u ngrit grupi i punës, që në bashkëpunim me Drejtorinë e Përgjithshme të Burgjeve, kanë hartuar ndryshimet e paraqitura.

Qëllimi kryesor i projektligjit “Për disa shtesa dhe ndryshime ne ligjin nr. 8328 datë 16.4.1998 ‘Për të drejtat dhe trajtimin e të dënuarve me burgim dhe të paraburgosurve’, i ndryshuar”, është:

1. përmirësimi i kushteve për trajtimin e personave të dënuar me burgim për të garantuar respektimin e të drejtave dhe lirive të tyre themelore, në përputhje me aktet e Bashkimit Evropian, si Rregullat Evropiane të Burgjeve;

b) përforcimi i sigurisë në burgjet e sigurisë së lartë, përmes krijimit të seksioneve të sigurisë shumë të lartë, për subjekte me shkallën më të lartë të rrezikshmërisë, anëtarë të organizatave terroriste, bandave kriminale, ose krimit të organizuar që kanë rrezik të arratisen, të cenojnë sigurinë kombëtare ose rendin publik.

c) krijimi i një regjimi të institucioneve të ekzekutimit të vendimeve penale me regjim të hapur, një sistem multidisiplinar që synon rehabilitimin social për riintegrimin e të dënuarve në jetën familjare, sociale dhe ekonomike, përmes përfshirjes në legjislacionin shqiptar të burgjeve me regjim të hapur. Kështu, kalimi i të dënuarve që përmbushin kriteret ligjore në këto institucione, do të shërbejë si një fazë parapërgatitore për çastin e lirimit të tyre. Përgatitja për riintegrim në burgjet me regjim të hapur lehtëson më pas jetën në liri.

ç) ngritjen e Komisionit të Vlerësimit të Rrezikshmërisë në Drejtorinë e Përgjithshme të Burgjeve me qëllim analizën e vlerësimit të riskut të dënuarve dhe paraburgosurve për arratisje, riskun e recidivizmit dhe forcimin e masave për ndjekjen e procedurave gjatë dhënies së lejeve shpërblyese.

d) përmirësimin e të drejtave të miturve në burgje dhe zbatimin e parimeve sipas ligjit nr. 37/2017 Kodi i Drejtësisë për të Mitur.

Propozimi i kësaj nisme vjen si nevojë e përmbushjes së detyrimeve që vijnë nga një sërë aktesh ndërkombëtare si Rregullat Evropiane të Burgjeve miratuar nga Komiteti i Ministrave të Jashtëm të vendeve anëtare të Këshillit të Evropës më 12 shkurt 1987, në mbledhjen e 404-rt të Zëvendësministrave. Këto rekomandime kërkojnë rritjen e garancive ligjore për forcimin e masave të sigurisë dhe identifikimin e nevojave të burgosurve nëpërmjet vlerësimit të riskut, duke vënë theksin në përmirësimin e kushteve të trajtimit për personat e dënuar.

Propozimet për ndryshime në ligjin nr. 8328, datë 16.4.1998 “Për të drejtat dhe trajtimin e të dënuarve me burgim dhe të paraburgosurve”, i ndryshuar, janë kryer në zbatim të rekomandimeve të ekspertëve të huaj të projektit të binjakëzimit “Për reformën në sistemin e burgjeve dhe shërbimin e provës”, mbështetur nga Bashkimi Evropian (IPA 2013) me një fond prej 1,000,000 euro, ku një ndër komponentët kryesor të projektit ishte përmirësimi i akteve ligjore dhe nënligjore të sistemit të burgjeve sipas standardeve evropiane.

Gjithashtu, qëllim tjetër i këtij projektligji, është edhe zbatimi i masave të parashikuar për ministrinë e Drejtësisë, sipas vendimit nr. 246, datë 09.05.2018, të Këshillit të Ministrave, “Për miratimin e Planit Kombëtar për Integrimin Evropian 2018-2020”. Në këtë plan është parashikuar që ministria e Drejtësisë dhe Drejtoria e Përgjithshme e Burgjeve të vazhdojnë reformimin e sistemit të burgjeve bazuar në këto fusha kyçe:

* Përmirësimi i akteve ligjore dhe nënligjore për Sistemin e Burgjeve;
* Përmirësimin strukturor dhe organizativ të Sistemit të Burgjeve;
* Krijimin e një sistemi për menaxhimin e monitorimit të burgosurve me rrezik të lartë dhe vlerësimit të rrezikut;
* Krijimin e një sistemi për të përmbushur nevojat për të burgosurit e rrezikuar;
* Forcimi i sistemit të integrimit dhe rehabilitimit për të burgosurit.

Ligji mbi të drejtat dhe trajtimin e të burgosurve vendos plotësimin e rregullave ekzistuese mbi respektimin e të drejtave dhe trajtimin e të burgosurve, duke përcaktuar si qëllim parësor analizën e riskut dhe kategorizimin e burgjeve për parandalimin e aktivitetit kriminal. Ky ligj bën kategorizimin e burgjeve, në burgje të sigurisë së lartë dhe shumë të lartë, të sigurisë së zakonshme dhe të sigurisë së ulët dhe institucione të veçanta. Por nisur nga nevoja për krijimin e kushteve të duhura për zbatimin me rigorozitet të gjitha detyrimeve që rrjedhin nga kuadri ligjor ekzistues duke siguruar që të gjitha organet e zbatimit të ligjit të ofrojnë një trajtim njerëzor të personave me liri të kufizuar dhe shndërrimin e dënimit penal në një mundësi riedukimi, propozohet ky projektligj, nisur dhe nga nevoja për zhvillimin e një strategjie të përshtatshme për forcimin e sigurisë në sistemin e burgjeve.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektligj është i parashikuar në programin analitik të projekt akteve të planifikuara për Ministrinë e Drejtësisë për vitin 2018, miratuar me vendimin nr. 37, datë 24.1.2018 të Këshillit të Ministrave “Për miratimin e programit të përgjithshëm analitik, të projekt akteve që do të paraqiten për shqyrtim në këshillin e ministrave, gjatë vitit 2018” . Ky projekt akt propozohet në përputhje me programin politik të Këshillit të Ministrave, që parashikon se: *Qeveria do të hartojë dhe zbatojë një reformë rrënjësore në sistemin e institucioneve të vuajtjes së dënimeve penale.*

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Projektligji propozohet me qëllim:

a) forcimin e rendit dhe sigurisë në burgjet e sigurisë së lartë njëra anë, dhe

b) nga ana tjetër, sundimin e ligjit dhe respektimin e të drejtave të njeriut në institucionet e ekzekutimit të vendimeve penale.

Përmes këtij projektligji, ky funksion realizohet nëpërmjet parashikimit të krijimit të seksioneve të sigurisë shumë të lartë për subjekte me shkallën më të lartë të rrezikshmërisë, nëpërmjet procesit të kategorizimit të burgjeve. Qëllimi i procesit të kategorizimit është për të vlerësuar risqet që paraqet një i burgosur i caktuar në lidhje me:

* Mundësinë për t’u arratisur;
* Riskun për të dëmtuar publikun ose shtetin në rast të një arratisjeje;
* Çdo çështje tjetër për mbajtjen nën kontroll që ndikojnë te siguria dhe rregulli i institucionit dhe te siguria e atyre që ndodhen brenda tij.

Ri-kategorizimi i burgjeve dhe vlerësimi i rrezikshmërisë i përgjigjet një sërë problematikave që kanë të bëjnë me të dënuarit dhe institucionet e ekzekutimit të vendimeve penale, si:

* Lufta kundër kriminalitetit në burgje;
* Analizën faktike dhe situacionale të rrezikut në institucione;
* Forcimin e sigurisë së institucioneve;
* Parandalimin e përfshirjes së të burgosurve në akte korruptive.

Përmes këtij projektligji, synohet t`i jepet zgjidhje ligjore një problemi me të cilin është ndeshur në praktikë Drejtoria e Përgjithshme e Burgjeve. Dispozitat aktuale të ligjit nr. 8328/1998, parashikojnë se vendosja e të dënuarit në burgun e sigurisë së lartë kur nuk është shprehur gjykata me vendim, bëhet me kërkesë të prokurorit tek ajo gjykatë[...]. Sipas të dhënave të vitit 2017, në fakt rezulton se për rreth 60 të dënuar me dënime mbi 15 vjet burgim, gjykata nuk është shprehur, çka ka vështirësuar punën e Drejtorisë së Përgjithshme të Burgjeve për vendosjen e tyre nëpër institucionet e ekzekutimit të vendimeve penale. Në këtë drejtim, ky projektligj synon përcaktimin e kritereve dhe të procedurave të qarta për shpërndarjen e subjekteve të dënuar me burgim nëpër institucionet e ekzekutimit të vendimeve penale, nëpërmjet vlerësimit të rrezikshmërisë dhe vendosjes në institucione në përputhje me rrezikshmërinë dhe nivelin e sigurisë.

Risku është një çështje shumë-dimensionale. Ai përfshin riskun e recidivizmit, riskun e arratisjes, riskun për të shkaktuar dëm brenda institucionit dhe risku i dëmit nëse do të arratisej. Rregullat Evropiane të Burgjeve parashikojnë që vetëm masa e dënimit nuk mund të përcaktojë rrezikshmërinë. Në projektligjin e propozuar koncepti qendror është menaxhimi i riskut, bazuar mbi një proces të vlerësimit të rrezikshmërisë faktike. Ky proces do të realizohet me anë të formatit të vlerësimit të rrezikshmërisë, i do të hartohet dhe miratohet nga Drejtoria e Përgjithshme e Burgjeve. Ky format përdor të dhënat nga vlerësimi i rrezikshmërisë faktike bazuar në tregues të njohur kriminogjenë, për të arritur në një rezultat të vlerësimit të rrezikshmërisë. Më pas, ky informacion shqyrtohet nga Komisioni i Vlerësimit të Rrezikshmërisë, i cili përcakton rrezikshmërinë dhe si rrjedhojë i propozon Drejtorit të Përgjithshëm nivelin e sigurisë së zakonshme dhe të ulët që do të mbahet një i burgosur, udhëzon/orienton institucionet e ekzekutimit të vendimeve penale për hartimin e planeve individuale për trajtimin e të burgosurit, si dhe masa të veçanta për sigurinë e institucionit.

Nga ana tjetër, projektligji parashikon që Komisioni i Vlerësimit të Rrezikshmërisë do të hartojë raporte për gjykatën, me kërkesë të kësaj të fundit, për vlerësimin faktik të rrezikshmërisë së të burgosurve dhe vendosjen në nivelin e sigurisë së lartë dhe shumë në lartë në përputhje me rrezikshmërinë që paraqesin. Edhe rekomandimet e ekspertëve të Bashkimit Evropian lidhen me faktin që sistemi i burgjeve të vërë në zbatim instrumente dhe mekanizma për vlerësimin e riskut të burgosurve dhe parandalimin e rritjes së kriminalitetit në burgje.

Ky projektligjin parashikon dispozita specifike për trajtimin e të miturve në sistemin e burgjeve në zbatim të rekomandimeve të Këshillit të Evropës për Burgjet për respektimin e interesit më të lartë të fëmijës, si dhe të ligjit nr. 37/2017 “Kodi i Drejtësisë për të Mitur”.

1. **VLERËSIMI I KUSHTETUTSHMËRISË, LIGJSHMËRISË DHE HARMONIZIMI ME LEGJISLACIONIN NË FUQI VENDAS DHE NDËRKOMBËTAR**

Në përputhje me nenin 26 të ligjit nr. 9000, datë 30.01.2003 “Për organizimin dhe funksionimin e Këshillit të Ministrave, Ministri i Drejtësisë është autoriteti i deleguar për propozimin e këtij projektligji. Ndaj edhe nisma e propozuar, paraqitet si një iniciativë për shqyrtim dhe miratim nga Këshilli i Ministrave, në mbështetje të neneve 78 dhe 83, pika 1, të Kushtetutës.

1. **VLERËSIMI I SHKALLËS SË PËRAFRIMIT ME ACQUIS COMMUNAUTAIRE**

Ky projektligj synon përafrimin me Rekomandimet e Këshillit të Evropës për Burgjet.

Shkalla e përafrimit, është e plotë për çështjet që reflektohen në projektligj dhe një pjesë e përcaktimeve të rekomandimeve do të gjejnë reflektim në rregulloren e përgjithshme të burgjeve.

1. **PËRMBLEDHJE SHPJEGUESE E PËRMBAJTJES SË ROJEKTAKTIT**

Projektligji përmban 42 nene, duke filluar me përkufizimet, trajtimin me dinjitet dhe në respektim të të drejtave njerëzore duke parashikuar si ndaluese sjelljet çnjerëzore ose degraduese.

Neni 1 i projektligjit shton nenin 1/1 i cili parashikon përkufizimet.

Neni 2 i projektligjit riformulon paragrafin e parë të nenit 5 në zbatim të respektimit të të drejtave të njeriut.

Neni 3 i projektligjit shton një nen më vete, atë 5/2, parashikon trajtimin e diferencuar të të dënuarve, në varësi të sigurisë së institucionit të vuajtjes së dënimit, dhe që është i nevojshëm me qëllim realizimin e funksionit riedukues të dënimit, si edhe rrezikshmërisë që paraqet i dënuari i cili nuk konsiderohet diskriminim, dhe as trajtim çnjerëzor apo degradues, sipas parashikimeve në këtë ligj dhe në Rregulloren e Përgjithshme të Burgjeve dhe rregulloret e brendshme të çdo institucioni.

Neni 4 i projektligjit riformulon paragrafin e parë të kufizimit të përkohshëm në grup të të drejtave me urdhër të ministrit të Drejtësisë vetëm në kushtet e situatave të emergjencës në atë masë dhe për aq kohë sa përcaktohet në urdhër.

Neni 5 i projektligjit shton një nen më vete, atë 8/1 i cili parashikon se parashikon për kryerjen e hetimeve, për një vepër penale të dyshuar se është kryer nga të dënuarit apo të paraburgosurit brenda IEVP, si në shoqërinë e lirë dhe trajtohen në përputhje me legjislacionin në fuqi

Neni 6 i projektligjit, parashikohet të synohet riintegrimi në jetën familjare, shoqërore dhe ekonomike të paraburgosurve dhe të dënuarve. Ndërsa paragrafi i dytë i këtij neni, theksohet ofrimi i ndihmës sociale, edukative, arsimore, psikologjike, mjekësore dhe fizike për rehabilitimin social dhe ri-integrimin e tij, në përshtatje me nevojat individuale dhe në përputhje me grup-moshën, gjininë dhe personalitetin e tij.

Neni 7 i projektligjit, Ministria e Drejtësisë, mbështet programe kërkimi dhe vlerësimi rreth funksionimit të sistemit të burgjeve, rolit të tij në riintegrimin dhe rehabilitimin e të dënuarit në shoqëri, me synimi që Drejtoria e Përgjithshme e Burgjeve të informojë në mënyrë të vazhdueshme publikun rreth qëllimit të sistemit të burgjeve në mënyrë që të inkurajohet kuptimi më i mirë në publik i rolit të sistemit të burgjeve në trajtimin e të dënuarve.

Neni 8, parashikon rregullime për kategorizimin e institucione që akomodojnë të dënuarit, ndarjen e tyre në seksione mbi bazën e sigurisë. Krijimi, klasifikimi dhe mbyllja e institucioneve të ekzekutimit të vendimeve penale me burgim apo seksioneve të veçanta në këto institucione bëhen me urdhër të Ministrit të Drejtësisë.

Neni 9, riformulohet për t’u përcaktuar vendosja fillestare e të dënuarit në IEVP të sigurisë së zakonshme, kur gjykata nuk është shprehur me vendim.

Neni 10, riformulon nenin 14, i cili parashikon institucionet e ekzekutimit të vendimeve penale të sigurisë së zakonshme, duke parashikuar se ndryshimi i klasifikimit të sigurisë për të dënuarit që vuajnë dënimin në institucion të sigurisë së zakonshme në institucion të sigurisë së lartë, bëhet nga Drejtori i Përgjithshëm i Burgjeve mbi bazën e vlerësimit nga Komisioni i Vlerësimit të Rrezikshmërisë së të dënuarve, i ngritur në Drejtorinë e Përgjithshme të Burgjeve.

Neni 11 riformulon nenin 15 të ligjit, duke shtuar rregullimin për t’u bazuar tek raporti i Komisionit të Vlerësimit të Rrezikshmërisë, gjatë shqyrtimit të kërkesave nga drejtori i IEVP, apo që me iniciativën e vet Drejtori i Përgjithshëm të vendosë për ndryshimin e klasifikimit të të dënuarve me risk të ulët sigurie.

Neni 12, parashikon se cilat janë institucionet e hapura dhe kategoritë e personave që mund të vuajnë dënimin në këto institucione, si edhe mënyrën e vlerësimit të rasteve për këto kategori të dënuarish. Parimi themelor i regjimit të hapur është reduktimi në maksimum i privimit të lirisë, për të zhvilluar në mënyrë efektive kushtet e jetesës dhe ndërveprimin midis jetës në burg dhe botës së jashtme. Kjo arrihet nëpërmjet krijimit të një regjimi jete sa më normal, pa kontroll të përhershëm e të vazhdueshëm nga punonjësit e institucioneve të ekzekutimit të dënimeve penale, me mundësi të lirisë së lëvizjes brenda dhe jashtë institucionit. Risocializimi, rehabilitimi i të dënuarve është arsyeja që e justifikon zbatimin e burgjeve me regjim të hapur.

Në ndryshim nga institucionet e tjera të ekzekutimit të vendimeve penale, burgjet me regjim të hapur karakterizohen nga mungesa e mjeteve pasive represive, nga një disiplinë e pranuar nga ana e të dënuarve dhe nga puna e tyre, si dhe nga pjesëmarrja në aktivitete, si: shkollimi, trajnimi, terapia, dhe ngjarjet kulturore e sportive, të organizuara jashtë burgut.

Neni 13, shfuqizon nenin 16 “Institucionet mjekësore të posaçme dhe seksionet mjekësore të posaçme”.

Neni 14, riformulon neni 17 duke reflektuar përshtatjen e dispozitave të këtij ligji me ndryshimet e bëra nga Kodi i Drejtësisë për të mitur, por edhe rregullave evropiane të burgjeve.

Neni 15, parashikon për miratimin e rregulloreve të brendshme të institucioneve të ekzekutimit të vendimeve penale, të cilat do të hartohen nga një komision i ngritur nga Drejtori i institucionit, me miratim të Drejtorit të Përgjithshëm të Burgjeve.

Neni 16, përcakton për saktësimin e rregullimeve për marrëdhëniet e punës së nëpunësve të administratës civile të Drejtorisë së Përgjithshme të Burgjeve dhe të institucioneve të ekzekutimit të vendimeve penale, të cilat do të rregullohen sipas legjislacionit në fuqi për nëpunësin civil.

Neni 17, shton nenet 19/1 dhe 19/2 parashikon ngritjen e Komisioni të Vlerësimit të Rrezikshmërisë së të Dënuarve. Ngritja e komisionit është një kërkesë e rregullores evropiane për të përcaktuar vlerësimin e rrezikshmërisë faktike të dënuarve që pranohen në IEVP.

Komisioni Vlerësimit të Rrezikshmërisë, i cili përcakton rrezikshmërinë dhe si rrjedhojë i propozon Drejtorit të Përgjithshëm nivelin e sigurisë që do të mbahet një i dënuar, kur gjykata nuk është shprehur. Komisioni i Vlerësimit të Rrezikshmërisë të dënuarve, i propozon Drejtorit të Përgjithshëm ndryshimin e klasifikimit të sigurisë të dënuarit, mbështetur në raportin e vlerësimit të riskut të sigurisë, të hartuar nga IEVP-ja ku i dënuar kryen dënimin.

Risku është një çështje shumë-dimensionale. Ai përfshin riskun e recidivizmit, riskun e arratisjes, riskun për të shkaktuar dëm brenda institucionit dhe risku i dëmit nëse do të arratisej. Rregullat Evropiane të Burgjeve parashikojnë që vetëm masa e dënimit nuk mund të përcaktojë rrezikshmërinë. Në projektligjin e propozuar koncepti qendror është menaxhimi i riskut, bazuar mbi një proces të vlerësimit të rrezikshmërisë faktike. Ky proces do të realizohet me anë të formatit të vlerësimit të rrezikshmërisë, i do të hartohet dhe miratohet nga Drejtoria e Përgjithshme e Burgjeve. Ky format përdor të dhënat nga vlerësimi i rrezikshmërisë faktike bazuar në tregues të njohur kriminogjenë, për të arritur në një rezultat të vlerësimit të rrezikshmërisë. Më pas, ky informacion shqyrtohet nga Komisioni i Vlerësimit të Rrezikshmërisë, i cili përcakton rrezikshmërinë dhe si rrjedhojë i propozon Drejtorit të Përgjithshëm nivelin e sigurisë së zakonshme dhe të ulët që do të mbahet një i burgosur, udhëzon/orienton institucionet e ekzekutimit të vendimeve penale për hartimin e planeve individuale për trajtimin e të burgosurit, si dhe masa të veçanta për sigurinë e institucionit.

Nga ana tjetër, projektligji parashikon që Komisioni i Vlerësimit të Rrezikshmërisë do të hartojë raporte për gjykatën, me kërkesë të kësaj të fundit, për vlerësimin faktik të rrezikshmërisë së të burgosurve dhe vendosjen në nivelin e sigurisë së lartë dhe shumë në lartë në përputhje me rrezikshmërinë që paraqesin. Edhe rekomandimet e ekspertëve të Bashkimit Evropian lidhen me faktin që sistemi i burgjeve të vërë në zbatim instrumente dhe mekanizma për vlerësimin e riskut të burgosurve dhe parandalimin e rritjes së kriminalitetit në burgje.

Neni 18, parashikon Institucionet e ekzekutimit të vendimeve penale janë institucione në varësi të Drejtorisë së Përgjithshme të Burgjeve dhe kanë për detyrë pritjen, sistemimin, trajtimin dhe riintegrimin të të burgosurve.

Neni 19, shton parashikimin e sigurisë dinamike, që vjen në kuadër edhe të ndërhyrjeve të parashikuara në projektligjin për policinë e burgjeve.

Gjithashtu në këtë nen parashikohet edhe detyrimi i institucioni përkatës i paraburgimit ose i burgimit të ketë personel të mjaftueshëm, të përzgjedhur me kujdes, të specializuar dhe të trajnuar në vazhdimësi në mënyrë që t’u sigurojë të miturve një rol dhe model pozitiv.

Neni 20, parashikon për kërkesat e domosdoshme për mjediset që jetojnë të dënuarit, pasi respektimi i këtyre kërkesave lidhet me trajtimin njerëzor të personave që vuajnë dënimet. Këto kërkesa duhet të respektohen edhe kur ka situata mbipopullimi në burgje. Një parashikimi i tillë, vjen si një parashikim për të përshtatur këtë projektligj me kërkesat e rregullores evropiane të burgjeve.

Neni 21, riformulon kohën e ajrimit, periudhë kohe e cila mund të reduktohet, por jo më pak se 1 orë në ditë për shkaqe të veçanta dhe vetëm me urdhër të drejtorit të institucionit. Në urdhër përcaktohet edhe kohëzgjatja e kësaj mase. Si dh ndryshon paragrafin e tretë duke parashikuar se ajrimi në mjedise të hapura bëhet në grupe, përveç rasteve të parashikuara në nenin 13/1 dhe në nenin 53 shkronjat “c”, “ç” dhe “d”.

Neni 22, propozohet në kuadër të përshtatjes së këtij projektligji me kërkesat e rregullores evropiane të burgjeve, që përcaktojnë se kur ka një skemë të njohur të ndihmës ligjore falas, organet e burgut ia bëjnë këtë gjë të ditur të dënuarve. Ky parashikim synon të ofrojë mundësi për të përfituar ndihmë juridike falas, si një mjet i për të garantuar akses në drejtësi, për të gjithë ata të dënuar që përmbushin kriteret e përcaktuar nga ligji nr. 111/2017 “për ndihmën juridike të garantuar nga shteti”.

Neni 23, parashikohet në paragrafin e katërt të nenit 31 togfjalëshi “brenda institucioneve të veçanta” zëvendësohet me togfjalëshin “brenda institucioneve të ekzekutimit të vendimeve penale

Neni 24, parashikon parashikon format e motivimit nxitës për të dënuarit e mitur, në kuadër të respektimit të parimit për mbrojtjen e interesit më të lartë për miturit.

Neni 25, parashikon për ndalimin e ekspertimeve shëndetësore që mund të shkaktojnë dëmtime fizike, çrregullime mendore ose dëmtime të tjera shëndetësore

për të dënuarit. Një kërkesë e tillë vjen në kuadër të përshtatjes së këtij projektligji me kërkesat e rregullores evropiane të burgjeve.

Neni 26, parashikon për të drejtën e komunikimit me median, por duke parashikuar edhe rastet që bëjnë përjashtim, në lidhje me ruajtjen e sigurisë brenda IEVP-së, për të mbrojtur interesin publik, integritetin e viktimave, të burgosurve të tjerë ose të personelit të burgut. Në rastin e të paraburgosurve merret miratimi paraprak me shkrim i prokurorit.

Neni 27 i projektligjit, parashikon për personat e autorizuar me urdhër ministri, për të hyrë në IEVP.

Neni 28, propozohet në kuadër të përshtatjes së këtij projektligji me kërkesat e rregullores evropiane të burgjeve, që me autorizim të drejtorit të institucionit, në rastet, mënyrën dhe procedurën që parashikohet në rregulloren e burgjeve, mund të bëhen edhe kontrolle intime, vetëm nga mjeku i Institucionit.

Neni 29, propozohet në kuadër të përshtatjes së këtij projektligji me kërkesat e rregullores evropiane të burgjeve, që kontrolli në mjediset e banimit të burgosurit kryhet nga personeli i specializuar në prani të të burgosurve/paraburgosurve me përjashtim të rasteve kur prania e tyre përbën rrezik për sigurinë fizike të punonjësve të Drejtorisë së Përgjithshëm të Burgjeve . Kontrolli vetjak zbatohet edhe për subjektet që kanë statusin e vizitorit dhe personelin e IEVP-ve, sipas rasteve dhe procedurave të parashikuara nga Drejtoria e Përgjithshme e Burgjeve.

Neni 30, parashikon përshtatje terminologjie.

Neni 31, parashikon si garanci për të dënuarit e mitur se nuk mund të merren masa disiplinore asnjë lloj dënimi/ndëshkimi fizik ose trupor, heqje ose kufizim i ushqimit, heqje ose kufizim i kujdesit shëndetësor. Masat disiplinore të marra ndaj të miturit nuk duhet të sjellin shkeljen apo cenimin e dinjitetit të tij, trajtimin e egër, çnjerëzor, degradues apo dëmtimin e shëndetit të tij fizik ose mendor.

Neni 32, propozohet në kuadër të përshtatjes së këtij projektligji me kërkesat e rregullores evropiane të burgjeve, ku shfuqizohet masa disiplinore e vërejtjes në prani të të paraburgosurve dhe të dënuarve, si një masë që cenon dinjitetin e të dënuarit, dhe parashikimin ndalimin e dhënies së masës disiplinore dy herë për të njëjtin akt ose të njëjtën sjellje për të cilën është shprehur më parë me vendim organi kompetent disiplinor.

Në këtë nen janë parashikuar masat disiplinore për të dënuarit e mitur, në përshtatje të parashikimeve të këtij projektligji me kërkesat e rregullores evropiane të burgjeve, por edhe Kodit për Drejtësisë Penale për të Mitur. Masat disiplinore për të miturin zbatohen sipas parimit se masa disiplinore është formë e fundit e disiplinimit të sjelljes.

Neni 33, parashikon ndryshime në organet kompetente të dhënies së masave.

Neni 34, parashikon shtimin e një paragraf ku parashikon të drejtën e paraburgosurve ose të dënuarve për ankimin ndaj masave disiplinore .

Neni 35, parashikon propozohet në kuadër të përshtatjes së këtij projektligji me kërkesat e rregullores evropiane të burgjeve dhe parashikon për vendosjen e të dënuarit në regjim të mbikëqyrjes së veçantë, nëse rrezikohet siguria e personelit të burgut, vizitorët, apo ku ka gjasa që i dënuari ose i paraburgosuri të dëmtojë veten ose të tjerët, ka rrezik të pengojnë veprimtarisë e të paraburgosurve ose të dënuarve të tjerë nëpërmjet dhunës ose kërcënimeve, ka rrezik të detyrojnë të paraburgosurit ose të dënuarit e tjerë që t’iu nënshtrohen ose të përfitojnë prej tyre, ka rrezik të nxisin të tjerët të mos zbatojnë ose të shkelin rregullat individualisht ose në grup. Regjimi i mbikëqyrjes së veçantë vendoset me urdhër të drejtorit të institucionit. Ky i fundit urdhëron drejtpërdrejt për kalimin e të paraburgosurit ose të dënuarit në regjimin e mbikëqyrjes së veçantë, duke vënë menjëherë në dijeni për këtë prokurorin dhe Drejtorin e Përgjithshëm të Burgjeve. I dënuari, i paraburgosuri ose mbrojtësi ka të drejtë të ankimojë urdhrin e drejtorit të institucionit në gjykatë. Ky regjim zbatohet në ambientet e brendshme të institucionit ku ndodhet i dënuari apo i paraburgosuri.

Neni 36, i projektligjit, parashikon ndryshime në lejet shpërblyese në rastin e të dënuarve të mitur, si afate më favorizuese ndaj tyre, si dhe parashikon detyrimin për parashikim në rregulloren e përgjithshme të burgjeve të rregullave të posaçme të trajtimit me leje shpërblyese të dënuarve të huaj. Fjalia e dytë e paragrafit të pestë të nenit 59 të projektligjit, shfuqizohet pasi përcaktimi i lejeve në grafik mbi baza vjetore, kushtëzon përllogaritjes së lejes, për shkak edhe të kërkesave të ndryshme që të dënuarit paraqesin në gjykatë gjatë viti dhe përfitojnë ulje dënimi.

Neni 37, parashikon se në nenin 66 shtohet një paragraf pas paragrafit të tretë, në rastin e transferimit, përkatësisht përpara tij i mituri i nënshtrohet një ekzaminimi mjekësor.

Neni 38, parashikon shtimin me dy paragrafë të rinj në lidhje me mënyrën e procedimit nga gjykata i cili do të bëhet sipas parashikimeve të nenit 471, të Kodit të Procedurës Penale dhe shqyrtimin e ankimit ndaj vendimeve të gjykatës së shkallës së parë do të bëhet sipas rregullave të përgjithshme të përcaktuara në K.Pr.Penale

Neni 39, propozohet në kuadër të përshtatjes së këtij projektligji me kërkesat e rregullores evropiane të burgjeve, duke riformuluar germën “a)”, të nenit 74/3 të ligjit nr. 8328/1999, me qëllimin për të pranuar kërkesa ose ankesa të paraqitura edhe nga organizatat jo qeveritare, të cilat e ushtrojnë këtë të drejtë pasi të jetë dhënë pëlqimi paraprak nga ana e të dënuarve ose të paraburgosurve.

Neni 40, propozohet në kuadër të përshtatjes së këtij projektligji me kërkesat e rregullores evropiane të burgjeve që parashikon për rastet e kryerjes së inspektimeve nga ana e organeve shtetërore, konkretisht Ministria e Drejtësisë, ShKBB dhe vetë DPB. Objekti i verifikimeve të inspektimit janë vlerësimi i respektimit të kërkesave ligjore për të drejtat dhe trajtimin e të dënuarve apo të paraburgosurve, si edhe çështjet konkrete të përcaktuara në urdhrin e inspektimit. personat e autorizuar për kryerjen e inspektimeve, përgatisin rekomandimet, sipas rastit, për Ministrin e Drejtësisë apo Drejtorin e Përgjithshëm të Burgjeve, lidhur me marrjen e masave të nevojshme për shkeljet e konstatuara.

Neni 41, parashikon dispozitën në lidhje me aktet nënligjore që duhet të dalin në zbatim të tij.

Neni 42, parashikon hyrjen në fuqi të këtij projektligji

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Institucionet dhe organet që ngarkohet me zbatimin e këtij projektligji, janë Drejtoria e Përgjithshme e Burgjeve, institucionet e ekzekutimit të vendimeve penale si edhe ministria e Drejtësisë.

**VIII.        PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Në hartimin e këtij projektligji kanë kontribuar anëtarët e Grupit të Punës, ngritur me urdhrin e ministrit të Drejtësisë me nr. 4613, datë 24.04.2018 “për ngritjen e grupeve të punës për hartimin e projekt akteve që do të paraqiten për shqyrtim në Këshillin e Ministrave, gjatë vitit 2018, propozuar nga ministri i Drejtësisë”, në përbërje të të cilit kanë marrë pjesë përfaqësues të ministrit të Drejtësisë dhe Drejtorisë së Përgjithshme të Burgjeve. Ky grup pune është asistuar nga ekspertët e jashtëm të kontraktuar nga Ambasada Britanike.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektligji nuk sjell efekte financiare në buxhetin e shtetit.

**MINISTRI**

**Etilda GJONAJ (SALIU)**